ddrg/super_eurlex huggingface dataset:
KIRJALLINEN KYSYMYS E-2639/01 esittäjä(t): Alexandros Alavanos (GUE/NGL) komissiolle. Eurosta tiedottaminen.



Virallinen lehti nro 115 E , 16/05/2002 s. 0136 - 0137



KIRJALLINEN KYSYMYS E-2639/01 esittäjä(t): Alexandros Alavanos (GUE/NGL) komissiolle (28. syyskuuta 2001) Aihe: Eurosta tiedottaminen Uusimman euroa koskevan eurobarometrin mukaan 73 prosenttia vastanneista on huolestunut euron käyttöönotosta 1. tammikuuta 2002. Asiasta vastaava komission jäsen Pedro Solbes Mira on myös korostanut, että suuri joukko kansalaisia pelkää, että euron käyttöönotto nostaa hintoja. Kreikassa 84 prosenttia vastaajista uskoo, että euron käyttö vaikeuttaa heidän elämäänsä, ja 75 prosenttia uskoo, että he joutuvat sen vuoksi kärsimään hyväksikäytöstä ja petoksista. Mihin toimiin komissio on ryhtynyt kansalaisille tiedottamisen lisäksi varmistaakseen, että vältytään keinottelulta? Mitä valvontamekanismeja jäsenvaltiot voivat ottaa käyttöön? Pedro Solbes Miran komission puolesta antama vastaus (3. joulukuuta 2001) Hintojen korottamisen riskin rajoittamiseksi euroon siirryttäessä jäsenvaltiot ovat hyväksyneet komission niille ehdottamat neljä tointa: - Tuetaan hintojen ilmoittamista molemmissa valuutoissa. Tämä on kuluttajan kannalta yksinkertaisin keino varmistaa, että eurohinnat ovat samat kuin entisenä kansallisena valuuttana ilmaistut hinnat. Mahdolliset poikkeamat ovat siten todettavissa ja markkinat voivat helposti rangaista niistä. Kaksoishinnoittelu on pakollista Kreikassa, Itävallassa ja Portugalissa. Se tulee pakolliseksi joulukuun 2001 alusta Belgiassa. Muissa jäsenvaltioissa se yleistynee spontaanisti. - Viranomaiset valvovat, tarvittaessa yhteistyössä kuluttajajärjestöjen kanssa, että muuntamis- ja pyöristyssääntöjä noudatetaan. Tahalliset poikkeamat viedään yleensä oikeuden ratkaistavaksi. Mahdollisten siviili- tai rikosoikeudellisten seuraamusten lisäksi huonoja toimintatapoja voi estää myös tiedottamalla niistä (name and shame). - Suositellaan vapaaehtoisia hintojen vakauttamiseen tähtääviä toimia. Komissio on Euroopan tasolla tukenut sopimusta, jonka allekirjoittaneet liikeyritykset ovat sitoutuneet varmistamaan, että niiden soveltamat hinnat pysyvät euroon siirryttäessä vakaina. Yhteinen iskulause on selkeä: uusi raha, vakaat hinnat. - Komissio on pyytänyt kaikkia jäsenvaltioita pyöristämään julkiset maksunsa niin, että vaikutus on neutraali tai kansalaisia suosiva. Kaikki ovat ilmoittaneet toimivansa näin. Yleisesti ottaen euroon siirtymisellä ei lyhyellä aikavälillä tulisi olla kuin vähäinen vaikutus inflaatioon. Keskipitkällä aikavälillä se johtaa parempaan hintojen hallintaan, sillä kilpailu vahvistuu, kun hinnat ovat selkeämpiä ja paremmin vertailtavissa.
KIRJALLINEN KYSYMYS E-2495/01 esittäjä(t): Paul Lannoye (Verts/ALE) komissiolle. Sähkömagneettiset kentät.



Virallinen lehti nro 115 E , 16/05/2002 s. 0101 - 0101



KIRJALLINEN KYSYMYS E-2495/01 esittäjä(t): Paul Lannoye (Verts/ALE) komissiolle (13. syyskuuta 2001) Aihe: Sähkömagneettiset kentät Neuvoston 12. heinäkuuta 1999 antamassa suosituksessa 1999/519/EY(1) väestön sähkömagneettisille kentille (0 Hz 300 GHz) altistumisen rajoittamisesta ehdotetaan, että korkean terveyden suojelun tason saavuttamiseksi olisi noudatettava viitearvoja, joilla tämä suojelun taso saavutetaan. Sähkön siirtoon ja jakeluun käytettävällä 50 Hz:n taajuudella magneettivuon tiheys ei saa missään tapauksessa ylittää 100 µT (100 mikroteslaa). Monet tutkijat pitävät tätä arvoa selvästi liian korkeana. He katsovat että varovaisuusperiaatteen mukaisesti arvo ei saisi ylittää 0,2 µT:aa. Äskettäin CIRC (Kansainvälinen syöväntutkimuskeskus) sai valmiiksi selvityksensä, joka perustui riittävällä tavalla tehdyistä tutkimuksista saatuihin useisiin alkuperäisiin analyyseihin ja päätteli, että erittäin pienitaajuisille magneettikentille, joiden voimakkuus ylittää 0,4 µT:aa, altistumisen ja lasten leukemiatapausten välillä on tilastollisesti merkittävä yhteys ja riippuvuus. Lapsella, joka altistuu jatkuvasti 0,4 µT:n kentälle on kaksinkertainen riski sairastua leukemiaan. Tämä uusi tieto tulee järjestöltä, jonka tieteellistä arvovaltaa ei epäillä, ja tekee täysin pätemättömäksi neuvoston suosituksen siltä osin, kuin se koskee väestön altistumista yleisesti päivittäisessä ympäristössä esiintyville ympäristöhaitoille. Asia on siis tarkistettava kiireellisesti. Mitä toimenpiteitä komissio aikoo toteuttaa tämän asian suhteen? (1) EYVL L 199, 30.7.1999, s. 59. David Byrnen komission puolesta antama vastaus (17. lokakuuta 2001) Arvoisa parlamentin jäsen viittaa Maailman terveysjärjestön WHO:n kesäkuussa 2001 julkaisemaan asiakirjaan, jossa esitetään näyttöä suurjännitelinjojen aiheuttamille pienlajännitekentille altistuneiden lasten kasvaneesta leukemiariskistä. Komissio on vuoden 2001 alussa pyytänyt ennakoivasti toksikologian, ekotoksikologian ja ympäristötieteen alan tieteellistä komiteaansa toimittamaan lokakuussa 2001 uuden lausunnon sähkömagneettiselle säteilylle altistumisen aiheuttamista terveysriskeistä. Komitea tutkii parhaillaan erityisesti lasten pientaajuiskentille altistumiseen liittyviä riskejä. Komissio ottaa komitean lausunnon tutkittavakseen ja ryhtyy uuden tieteellisen näytön mukaisiin toimiin. Näitä tuloksia ei ole otettu huomioon 12. heinäkuuta 1999 annetussa neuvoston suosituksessa 1999/519/EY väestön sähkömagneettisille kentille (0 Hz 300 GHz) altistumisen rajoittamisesta.(1) (1) EYVL L 199, 30.7.1999.
KIRJALLINEN KYSYMYS E-3301/01 esittäjä(t): Jonas Sjöstedt (GUE/NGL) komissiolle. Nestekaasupullojen yhdenmukaistaminen.



Virallinen lehti nro 115 E , 16/05/2002 s. 0250 - 0250



KIRJALLINEN KYSYMYS E-3301/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Nestekaasupullojen yhdenmukaistaminen Asuntovaunun ja asuntoauton omistajat muodostavat ryhmän, joka todella liikkuu EU-maasta toiseen. Turismiahan suositaan unionissa myös työllisyyden edistämiseksi. EU:ssa ei kuitenkaan ole mitään yhtenäisiä määräyksiä, joiden nojalla asuntovaunun ja asuntoauton omistajat voisivat vaihtaa tyhjän nestekaasupullon täyteen. Nestekaasupulloissa käytetään jokaisessa maassa erilaisia materiaaleja ja liitäntöjä, jolloin esimerkiksi leirintäalueilla majoittuvien ruotsalaisten turistien on vaikea matkustaa ulkomailla pitkään. Ongelma lienee samanlainen kaikkialla Euroopassa, mikäli asuntovaunun tai asuntoauton omistajat haluavat matkustaa ulkomailla. Onko komissio tarkastellut lähemmin kussakin maassa käytettävien erilaisten nestekaasupullotyyppien vaihtoehtona sellaisen yhtenäisen nestekaasupullotyypin käyttöä koko EU:ssa, joka sopisi kaikkiin liitäntöihin ja joka voitaisiin vaihtaa bensiiniasemilla ja monissa muissakin paikoissa kaikkialla sisämarkkinoilla? Frederik Bolkesteinin komission puolesta antama vastaus (16. tammikuuta 2002) Tällä hetkellä voimassa oleva yhteisön lainsäädäntö, jota sovelletaan arvoisan parlamentin jäsenen mainitsemiin nestekaasupulloihin, kattaa välttämättömimmät pääosin käyttäjien turvallisuutta koskevat vaatimukset. Voimassa oleva lainsäädäntö ei vielä koske liitäntälaitteistoja sinänsä. Mahdollinen aloite liitäntälaitteistojen yhteensopivuudesta yhteisön tasolla edellyttäisi yhteisön toimien tarpeen arvioimiseksi perusteellista ennakkotutkimusta liitäntään liittyvistä ongelmista ja niiden vaikutuksista sisämarkkinoiden moitteettomaan toimintaan.
KIRJALLINEN KYSYMYS E-3203/01 esittäjä(t): Giovanni Pittella (PSE) komissiolle. Ericssonin tuotantohaaran siirtäminen El.Man-yhtymälle.



Virallinen lehti nro 115 E , 16/05/2002 s. 0240 - 0241



KIRJALLINEN KYSYMYS E-3203/01 esittäjä(t): Giovanni Pittella (PSE) komissiolle (20. marraskuuta 2001) Aihe: Ericssonin tuotantohaaran siirtäminen El.Man-yhtymälle - Ericsson käynnisti vuosina 19951997 (ennen Pagani-tehtaan myyntiä) prosessin, jota sen työntekijät nimittivät myyntiä valmistelevaksi vaiheeksi. - Kesäkuussa 1998 yhtiö ilmoitti ammattiliitoille, että se aikoo jakaa tuotannon kahteen haaraan, piirilevyjä tuottavaan PCB SpA:han ja kokoonpanolaitoksena toimivaan PBA SpA:han, ja välittömästi tämän jälkeen siirtää molemmat tuotantohaarat pois yhtiöltä. - Tammikuussa 1999, kuusi kuukautta neuvottelujen jälkeen, PCB SpA siirrettiinkin Corropolissa toimivalle El.man-yhtymälle. - Koska Ericsson ei ollut tehnyt investointeja, uusi yhtiö huomasi perineensä lähes täysin vanhentuneet laitokset ja koneet, jotka vaaransivat sekä tuotantotoiminnan että työntekijöiden terveyden. - Yrityssuunnitelmassa ja ammattiliittojen kanssa tehdyissä sopimuksissa oli sovittu suuremmista investoinneista ja paremmista takuista kuin ne, joita kaksi yritystä nyt tarjoavat. - Ericssonin ja El.Man-yhtymän välisen sopimuksen mukaan Ericsson takaa El.Manille mahdolliset taloudelliset menetykset 31. joulukuuta 2000 asti, ja ammattiliittojen kanssa tehdyissä sopimuksissa taataan, että työpaikat säilyvät seuraavan viiden vuoden ajan. Ericsson on myös - jättänyt huomiotta paikallisten ammattiliittojen toistuvat pyynnöt perustaa komitea, jonka tehtävänä olisi valvoa yrityssuunnitelman noudattamista ja tehtyjä sopimuksia, - jättänyt varmistamatta, että PBA SpA tilaamissa tuotteissa tarvittavat piirilevyt on valmistettu PCB SpA:ssa, - lähes kokonaan peruuttanut tilaukset maaliskuusta 2001, minkä vuoksi paikallisten ammattiliittojen ja PCB SpA:n välille on syntynyt riita, koska viimeksi mainittu haluaa sanoa irti työntekijöitä turvautuen ylimääräisiin ja tavallisiin palkkaturvarahastojärjestelyihin vastoin ammattiliittojen kanssa tehtyjä sopimuksia. Mihin toimiin komissio aikoo ryhtyä edellä esitetystä tilanteesta aiheutuvien kielteisten vaikutusten korjaamiseksi? Anna Diamantopouloun komission puolesta antama vastaus (17. tammikuuta 2002) Arvoisan parlamentin jäsenen mainitsemat seikat, jotka liittyvät Ericssonin liiketoimintaa ja työpaikkojen säilyttämistä koskevien sitoumusten noudattamatta jättämiseen, eivät näytä kuuluvan yhteisön lainsäädännön piiriin. Näin ollen on kansallisten viranomaisten tehtävä arvioida kyseisen tilanteen seuraukset ja asiaan liittyvien tahojen mahdollinen vastuu.
KIRJALLINEN KYSYMYS E-3330/01 esittäjä(t): Ilda Figueiredo (GUE/NGL) komissiolle. Yhteisön varojen jakaminen.



Virallinen lehti nro 115 E , 16/05/2002 s. 0254 - 0254



KIRJALLINEN KYSYMYS E-3330/01 esittäjä(t): Ilda Figueiredo (GUE/NGL) komissiolle (30. marraskuuta 2001) Aihe: Yhteisön varojen jakaminen Portugalin Santa Maria da Feirassa sijaitseva monikansallinen yhtiö ROHDE Sociedade Industrial de Calçado Luso Alemã Lda. aikoo supistaa toimintaansa seisauttamalla työt tiettyinä päivinä. Toimi koskee 832 työntekijää, jotka vastustavat sitä. Yritys perustelee toimenpidettä tilausten vähentymisellä, mutta vaatii työntekijöiltään edelleen erittäin nopeaa työtahtia ja jatkaa tuotantolisien maksamista. Onko yritys saanut yhteisön varoja? Jos on, kuinka paljon ja koska? Anna Diamantopouloun komission puolesta antama vastaus (24. tammikuuta 2002) Komissio ilmoittaa arvoisalle parlamentin jäsenelle, että ROHDE Sociedade Industrial de Calçado Luso-Alemã -yritys ei ole saanut yhteisörahoitusta Euroopan sosiaalirahastosta. Sen sijaan ROHDE-yhtiö on saanut Euroopan aluekehitysrahaston yhteisrahoitusta neljään eri hankkeeseen: yhteen yhteisön Retex-aloitteen yhteydessä ja muihin hankkeisiin Portugalin talouselämän rakenteiden nykyaikaistamiseen tähtäävän toimenpideohjelman teollisuutta koskevan osaohjelman yhteydessä ohjelmakaudeksi 19941999. Näiden neljän hankkeen julkisen kokonaisrahoituksen määrä oli 666 947 euroa, josta yhteisön osuutta oli 502 390 euroa.
KIRJALLINEN KYSYMYS E-2911/01 esittäjä(t): Stavros Xarchakos (PPE-DE) komissiolle. Ranskan kielen marginalisoituminen.



Virallinen lehti nro 134 E , 06/06/2002 s. 0147 - 0147



KIRJALLINEN KYSYMYS E-2911/01 esittäjä(t): Stavros Xarchakos (PPE-DE) komissiolle (17. lokakuuta 2001) Aihe: Ranskan kielen marginalisoituminen Ranskan hallitus päätti äskettäin lopettaa valtion rahoitustuen maksamisen Ranskan kulttuuri-instituutille, joka tunnetaan joissakin maissa, kuten Kreikassa, nimellä Ranskan Akatemia, minkä seurauksena kymmeniä akatemian toimipisteitä eri puolilla Eurooppaa on suljettu. On tunnettua, että ranskan kieli ja kirjallisuus sekä ranskalainen ajattelutapa ovat korvaamaton osa eurooppalaista kulttuuriperintöä ja että Ranskan hallituksen äskettäinen päätös johtaa pitkällä aikavälillä eurooppalaisen ajattelun monumenttien häviämiseen ja marginalisoitumiseen, millä on kansainvälisiä seurauksia. On huomattava, että tämä käsittämätön päätös avaa tien amerikkalaisen ajattelutavan täydelliselle ja lopulliselle valtaanpääsylle, jota leimaa myös EU:n toistuvasti tuomitsema syntyperäinen kulttuurinen sairaalloisuus. Miten komissio suhtautuu tähän päätökseen? Mitä seurauksia komissio arvioi päätöksellä olevan ranskan kielen vaikutusvallalle ja amerikkalaisten kulttuurituotteiden, joista suuri osa on huonolaatuisia, täydelliselle valtaanpääsylle? Aikooko komissio tukea ranskan kielen opetusta ja millä tavoin, kun otetaan huomioon Ranskan hallituksen päätös ja se, että Euroopan unioni on julistanut vuoden 2001 eurooppalaiseksi kielten teemavuodeksi? Viviane Redingin komission puolesta antama vastaus (8. tammikuuta 2002) Kaikkien Euroopan kieliyhteisöjen kieli, kirjallisuus ja ajattelutapa muodostavat tärkeän osan Euroopan kulttuuriperintöä. Komissio edistää edelleen kaikkien unionin virallisten kielten opetusta ja opiskelua ja kannustaa kansallisia viranomaisia ryhtymään toimiin maidensa virallisten kielten opettamisen ja opiskelun edistämiseksi niin kotimaassa kuin ulkomailla. Mitä tulee Ranskan kulttuuri-instituutin (Institut de France) rahoittamiseen, asia on täysin Ranskan vastuulla.
KIRJALLINEN KYSYMYS E-2781/01 esittäjä(t): Cristiana Muscardini (UEN) komissiolle. Uudet turvatoimet lentokentille.



Virallinen lehti nro 115 E , 16/05/2002 s. 0157 - 0158



KIRJALLINEN KYSYMYS E-2781/01 esittäjä(t): Cristiana Muscardini (UEN) komissiolle (9. lokakuuta 2001) Aihe: Uudet turvatoimet lentokentille Traaginen terrorismin tulva on johtanut siihen, että turvallisuus lentokentillä täytyy taata uusin toimin. Yksi näistä toimista on kielto, jonka mukaan matkustajat eivät pääse siirtymään turvatarkastuksesta lentokoneeseen, jos heillä on mukanaan kynsisaksia, taskuveitsiä tai muita leikkaamiseen tarkoitettuja esineitä. 1. Onko komissio tietoinen siitä, että turvatarkastuksen jälkeenkin on mahdollista vapaasti ostaa lentokenttien sisällä olevista liikkeistä kynsisaksia, taskuveitsiä jne., jotka voidaan ottaa mukaan lentokoneeseen? 2. Aikooko komissio puuttua asiaan? 3. Katsooko komissio, että kyseiseen asiaan ei ole puututtu siksi, että ne, joiden pitäisi olla vastuussa turvatoimista, ovat jo vaikka kuinka monennen kerran antaneet puutteellista tietoa? Loyola de Palacion komission puolesta antama vastaus (14. marraskuuta 2001) Komissio tuomitsee varauksetta kysymyksessä mainitun käytännön ja onkin suositellut, että mainittujen vaarallisten esineiden myynti lentoasemilla olisi lopetettava. Komissio antoi 10. lokakuuta 2002 ehdotuksen Euroopan parlamentin ja neuvoston asetukseksi(1), joka koskee siviili-ilmailun turvaamista koskevien yhteisten sääntöjen antamista ja soveltamista. Kun säännöt on otettu osaksi yhteisön lainsäädäntöä, niitä voidaan soveltaa tehokkaasti ja niiden soveltamista valvotaan jatkuvasti. Yhteiset säännöt perustuvat Euroopan siviili-ilmailukonferenssin (ECAC) dokumentissa nro 30 vahvistettuihin sääntöihin, ja niiden tarkoituksena on tehostaa valvontaa kansainvälisillä ja kotimaan lennoilla. Säännöt koskevat pääasiallisesti seuraavia toimenpiteitä: - lentoasemien ja ilma-alusten herkille alueille tapahtuvan kulun valvonta - matkustajien ja heidän käsimatkatavaroidensa valvonta - ruumaan menevien matkatavaroiden valvonta ja seuranta - rahdin ja postin valvonta - maahenkilöstön koulutus - edellä mainittujen valvontatehtävien toteuttamiseen käytettäviin laitteisiin sovellettavien eritelmien määrittäminen - aseiden ja muiden sellaisten esineiden luokittelu, joiden tuominen ilma-alukseen tai lentoasemien herkille alueille on kielletty. Asia on parhaillaan ilmailun turvaamisesta vastaavien kansallisten viranomaisten käsiteltävänä. Komissiolle on ilmoitettu, että kansalliset viranomaiset ovat toteuttaneet toimenpiteitä kysymyksessä mainittujen esineiden myynnin kieltämiseksi turvatarkastuspisteiden jälkeen. (1) KOM(2001) 575 lopullinen.
KIRJALLINEN KYSYMYS E-2859/01 esittäjä(t): Mary Banotti (PPE-DE) komissiolle. Lasten ja nuorten murhat Hondurasissa.



Virallinen lehti nro 134 E , 06/06/2002 s. 0128 - 0129



KIRJALLINEN KYSYMYS E-2859/01 esittäjä(t): Mary Banotti (PPE-DE) komissiolle (17. lokakuuta 2001) Aihe: Lasten ja nuorten murhat Hondurasissa Onko komissio tietoinen, että yli 900 lasta ja nuorta monet heistä kodittomia on murhattu kylmäverisesti Hondurasissa kuluneiden kahden ja puolen vuoden aikana? YK:n erityistarkkailija, joka tutkii ilman oikeudenkäyntiä ja mielivaltaisesti tehtäviä teloituksia, vieraili Hondurasissa tämän vuoden elokuussa. Hänet oli kutsunut Caza Alianza, joka on katulasten tunnettu puolustaja Keski-Amerikassa. Tarkkailijan mukaan poliisi tai muut valtion toimijat ovat syyllistyneet moniin näistä murhista. Rankaisemattomuuden katsotaan olevan keskeinen tekijä murhien jatkumiselle. Mitä toimia komissio aikoo toteuttaa, kun otetaan huomioon, että EU:n rahoittama katulapsihanke on juuri päättynyt? Christopher Pattenin komission puolesta antamayhteinen vastauskirjallisiin kysymyksiin E-2858/01 ja E-2859/01 (20. marraskuuta 2001) Komissio on tietoinen Hondurasia nykyään yleisesti koettelevista väkivaltaisuuksista. Väkivaltaisuudet kohdistuvat kaikkiin väestöryhmiin, myös kodittomiin lapsiin ja nuoriin. Tammi- ja elokuun 2001 välillä 66 koditonta lasta ja nuorta sai surmansa. YK:n erityisraportoija Asma Jahangir saapui Hondurasiin maan hallituksen pyynnöstä. Hän sai selville, että turvallisuusjoukot olivat osallistuneet väkivaltaisuuksiin tietyissä tapauksissa, mutta eivät kyseisten joukkojen edustajina vaan yksilöinä. Eräs YK:n erityisraportoijan päähuolenaiheista on turvallisuusjoukkojen osoittama välinpitämättömyys näiden rikosten selvittämiseksi. Komissio on erityisraportoijan tavoin huolissaan Hondurasin tilanteesta. Komissio on huolissaan myös siitä, että väkivaltaisuudet näyttävät lisääntyvän siitä huolimatta, että Hondurasin valtio on osoittanut poliittisen tahtonsa toimia väkivaltaisuuksien lopettamiseksi. YK:n erityisraportoijan mielestä väkivaltaisuuksien perimmäisenä syynä ovat maan instituutioiden heikkous sekä väestön köyhyys ja alhainen koulutustaso. Komissio yhtyy tähän näkemykseen. Komissio ottaa nämä ongelmat huomioon Hondurasia koskevissa kehittämissuunnitelmissaan. Hondurasille ohjelmakaudella 20002006 myönnettävää teknistä apua ja rahoitusapua varten kohdennettavista varoista 42 prosenttia on tarkoitettu suoraan koulutuksen ja oikeusvaltioperiaatteen lujittamisen aloille. Tähän lukuun ei ole sisällytetty erityishankkeita, kuten kansalaisjärjestöille myönnettävän yhteisrahoituksen piiriin kuuluvia hankkeita.
KIRJALLINEN KYSYMYS P-3253/01 esittäjä(t): Jan Wiersma (PSE) komissiolle. Romaniaktivisti Rudko Kawczynski.



Virallinen lehti nro 115 E , 16/05/2002 s. 0241 - 0241



KIRJALLINEN KYSYMYS P-3253/01 esittäjä(t): Jan Wiersma (PSE) komissiolle (16. marraskuuta 2001) Aihe: Romaniaktivisti Rudko Kawczynski Onko komissio tietoinen siitä, että Saksan viranomaiset aikovat 19. marraskuuta vangita romaniaktivisti Rudko Kawczynskin, koska tämä osallistui vuonna 1990 pidettyyn mielenosoitukseen ihmisoikeuksien puolesta? Onko komissio valmis pyytämään Saksan viranomaisia luopumaan kyseisestä vangitsemisesta? António Vitorinon komission puolesta antama vastaus (20. joulukuuta 2001) Komissio ilmoittaa arvoisalle parlamentinjäsenelle, että jäsenvaltioiden vastuualueeseen ja toimivaltaan kuuluvat ensisijaisesti täytäntöönpanon valvonta ja oikeusasiat. Euroopan yhteisön perustamissopimuksessa tai Euroopan unionista tehdyssä sopimuksessa ei ole määräystä, jonka perusteella komissio voisi estää jäsenvaltiota pidättämästä jotakuta henkilöä alueellaan. Käytettävissä olevien tietojen mukaan parlamentinjäsenen esittämä kysymys ei kuulu yhteisön oikeuden soveltamisalaan. Komission tehtäviin ei siis kuulu ottaa kantaa kyseiseen asiaan. On kuitenkin syytä muistaa, että jos kyseinen henkilö on sitä mieltä, että hänen perusoikeuksiaan on loukattu, hän voi viedä asian kansalliseen tuomioistuimeen. Kun kaikki kansalliset muutoksenhakukeinot on käytetty, hän voi viedä asian myös Euroopan ihmisoikeustuomioistuimeen, jos Euroopan ihmisoikeussopimusta on loukattu.
KIRJALLINEN KYSYMYS E-2710/01 esittäjä(t): Rolf Linkohr (PSE) komissiolle. Viljan nettotuonnin tarve.



Virallinen lehti nro 115 E , 16/05/2002 s. 0149 - 0150



KIRJALLINEN KYSYMYS E-2710/01 esittäjä(t): Rolf Linkohr (PSE) komissiolle (3. lokakuuta 2001) Aihe: Viljan nettotuonnin tarve YK:n elintarvike- ja maatalousjärjestön (FAO) arvioiden mukaan viljan nettotuonnin tarve kasvaa vuoteen 2015 mennessä maailmanlaajuisesti lähes 200 miljoonaan tonniin. Vuoteen 2030 mennessä kasvun arvioidaan yltävän jopa 270 miljoonaan tonniin. Vastaavasti EU nelinkertaistaa seuraavina 30 vuotena nettotuontiaan luultavasti yli 60 miljoonaan tonniin. 1. Vastaako tämä komission arvioita? 2. Voidaanko EU:ssa tuottaa tämä viljamäärä maailmanmarkkinahinnoilla? 3. Eikö tämä ole ristiriidassa sen politiikan kanssa, jolla pyritään lisäämään uusiutuvien raaka-aineiden viljelyä viljan sijaan? Franz Fischlerin komission puolesta antama vastaus (20. marraskuuta 2001) 1. Komissio on tutustunut asiakirjassa Agriculture: Towards 20152030 Technical Interim Report, April 2000 esitettyihin FAO:n arvioihin maataloustuotteiden tuotannon, kulutuksen ja kaupan kehityksestä. Kuten kyseisestä tutkimuksesta ilmenee, on vaikea ottaa kantaa tämäntyyppisten, näin kauas tulevaisuuteen ulottuvien arvioiden tieteelliseen luotettavuuteen. Kehitysmaiden nettotarpeiden kehitystä vuoteen 2030 mennessä kuvaavat luvut eivät vaikuta liioitelluilta, jos otetaan huomioon näiden arvioiden pohjana olevat tuotanto- ja kulutussuuntaukset. Laskelmat perustuvat aiemmin todettuja lukuja alhaisempiin kaupan kasvua kuvaaviin lukuihin. 2. Tutkimuksessa ei ilmeisestikään viitata suoraan Euroopan maiden nettokaupan tasoon, vaan siinä esitetään pelkästään maailmanlaajuisesti kehitysmaiden tarpeet teollistuneista maista eli perinteisistä viejämaista peräisin olevan tuonnin osalta. Ainoat numerotiedot on saatu muista arviointilähteistä (United States Department of Agriculture (USDA), International Food Policy Research Institute (IFPRI), Bonnin yliopisto), eikä niissäkään viitata 15 jäsenvaltion yhteisöön, vaan niihin on sisällytetty myös Itä-Euroopan maiden talouden elpyminen. Kyseisten maiden tuotanto laski niiden siirtyessä suunnitelmataloudesta markkinatalouteen. 3. Kehitettäessä non-food-viljelyä viljantuotannosta poistetuilla aloilla otetaan huomioon muun muassa viljan tuotannon ja myyntimahdollisuuksien välinen nykyinen tasapaino. Maan tuotannosta poistamista koskeva velvoite vahvistetaan ja sitä mukautetaan tuotannon, tuottavuuden ja markkinoiden kehityksen mukaan.